“Daar is baie mense wat met my saamstem, maar hulle is te bang om te praat,” sê Petrus Sito, die Vrystater wat Woensdag ’n memorandum aan die presidensie oorhandig het om vir die behoud van art. 25 van die Grondwet te pleit.
“Dit is my hart wat praat, maar mense is bang om te praat, want ons word gedreig. Ek word van private nommers af gebel en met die dood gedreig.”
Sito sê toe hy in Julie vanjaar begin het om plaaswerkers te besoek is hy deur politieke partye geld aangebied om sy veldtog te laat vaar, maar nou word hy met die dood gedreig.
“Hulle het vir my gesê ek moet dit waarmee ek besig is, stop,” vertel Sito buite Hennenman waar hy ’n boer, Jaco de Villiers, besoek het.